منی مارشت ءِ آدینک ءَ
۔۔۔۔۔۔۔۔۔ شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
منی مارشت ءِ آدینک ءَ
گم ءِ رنگانی بے برائیں
ندارگ چینچو بے وانک اَنت؟
ھُمک درچک ءَ گُش ئے پاھاریں دردانی شپے گون اِنت
جنوزانیں ھیالانی گس ءِ ارسانی پیژگاہ ءَ
زِر ءِ چولانی بندیگیں سدا ، زیمر چکاریں گوات ءِ نیّمون اِنت
چہ دُور ءَ وھد اُوشتاتگ منی اِمروز ءِ چاڑانی تماشا موتک ءِ رنگ ءَ اِنت
گسر چہ ھر کسی راہ ءَ زمانگ کْوھن ترّان اِنت
کہ نیادانی ھمُک زرد ءِ چراگیں اُوست ءِ کرکیناں ماں دریا ءِ در ءِ لمب ءَ پہ اُزرے آس پِر شانیت
کُجام چمّانی بابُشت ءَ دل ءِ دیوال تو بستگ
اے دنیا ءِ جپیں گیابان ءِ ہنکین ءَ
منی مارشت ءِ آدینک ءَ
تئی بے آسریں کردانی بے کیپیں تماہ ءِ جیگ ھم درتگ ، نہ بیت چارگ
گُباریں مانشاں ھلک ءِ دُرئیں اِستال اِیر بُرتاں تھاری گیش بُواّن اِنت
اے بازار ءِ تہ ءَ مرچاں ھمُک کس درد ءِ ھر جان اِنت
منی مارشت ءِ آدینک ءَ
گُش ئے چو شیشگیں آپ ءَ وپا ءِ راز سر ریچ اِنت
بَلے چہ پھم ءِ کور دیمیں نگاھاں چیر ترّینتگ
نہ بیت پدّر کہ ھر مردم پہ دیمے بئیت ءُ مانائے بِہ کشّ اِیت اَھد ءِ اے کشکاں
تلب زندانیں شھر ءِ نیام ءَ درتکہ درد ءِ سوگند ءَ
منی مارشت ءِ آدینک ءَ درامد بیتگاں مردم
چہ زند ءِ مھر ءِ پجّار ءُ شُناس ءَ اَھد مٹینتگ
گُل ءُ پُلّانی اِشکندیں مہ پول اِسراراں اِمروز ءِ
کہ زیمیں باتن ءِ کسّہ گُباراں مرچی پیڑا تگ
نہ بیت گِندگ تئی چاگرد ءِ زیبائیں تماشا مُرتگ اَنت دیر اِنت،
وپا ءِ مُزّ ءِ برگشتیں ھیالانی ھمک ستر ءِ بشارت درداں ءَ رَمبینتگ
اے کسّہ دُور پش کپتگ چہ اِشک ءِ تراولیں پنداں
ھما روچی من ءَ ریپینتہ ارواہ ءَ ترا بندیگ کُتہ دھر ءَ
پہ دانکے رسم ءُ دودانی ازابیں کِلّھ ءِ توک ءَ
منی مارشت ءِ آدینک ءَ دوبر یاتے کُتہ زندگ
پہ آدم زادگیں ارواہ ءِ کھریں زند ءِ باندات ءَ
چراگیں کشک مٹّان اَنت زِریں دنیا ءِ چاڑیں موسمانی گردش ءِ داب ءَ
وپاداری شِگوستگ مھرمیں نیادانی بابُشت ءَ
گُلابانی بدن پُرشتہ
چرے گیابان ءِ درداں چے اَزل ھر زندگی مُرتہ۔